Diari Oficial de la Generalitat Valenciana


Sumari del DOGV 5565, del 27-07-2007 (2007/9827)

ORDE de 3 de juliol de 2007, de la Conselleria d'Agricultura, Pesca i Alimentació, per la qual s'aprova la reglamentació de qualitat de la clòtxina, per a la seua distinció amb la marca de qualitat «CV».
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5565

Data del DOGV
:   27-07-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/9827


Data del document
:   03-07-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * producte alimentós
    * legislació
    * marca de qualitat
    * mol·lusc
    * denominació d'origen

ORDE de 3 de juliol de 2007, de la Conselleria d'Agricultura, Pesca i Alimentació, per la qual s'aprova la reglamentació de qualitat de la clòtxina, per a la seua distinció amb la marca de qualitat «CV». [2007/9827]  
El Decret 91/1998, de 16 de juny, del Govern Valencià, aprova el Reglament de la Marca de Qualitat CV per a productes agraris i agroalimentaris (Diari Oficial de la Generalitat Valenciana, núm. 3273, del dia 26), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat, i evitar competències deslleials i facilitar al consumidor la identificació d'estos.  
Després de realitzar els estudis tècnics corresponents, l'Institut Valencià de Qualitat Agroalimentària ha estimat que, per les seues característiques i qualitat, la clòtxina és un producte amb mereixements suficients per a ser objecte de l'aplicació de les previsions de l'esmentada disposició, acollint i impulsant la iniciativa dels operadors econòmics que així ho han sol·licitat a la conselleria d'Agricultura, Pesca i Alimentació.  
Al reglamentar-se per l'Institut Valencià de Qualitat Agroalimentària la qualitat de la clòtxina, d'acord amb el Decret 91/1998, del Govern Valencià, la seua comercialització podrà emparar-se amb la marca de qualitat CV, de titularitat de la Generalitat Valenciana, complint les condicions d'autorització i ús establides en el Reglament de la Marca aprovat per l'esmentat decret, l'aplicació i gestió del qual correspon a la conselleria d'Agricultura, Pesca i Alimentació, a través de l'Institut Valencià de Qualitat Agroalimentària.  
Per tot això, a l'empara del que es disposa en l'article 1.1 del Decret 91/1998, de 16 de juny, del Govern Valencià,   
ORDENE  
Primer  
Aprovar la reglamentació de qualitat de la clòtxina, que figura en l'annex de la present orde, a l'efecte de l'autorització respecte d'este producte de l'ús de la marca de qualitat CV, d'acord amb el seu reglament aprovat pel Decret 91/1998, de 16 de juny, del Govern Valencià, i queda inscrit este producte en el Registre de Productes Agroalimentaris amb Marca de Qualitat CV.  
Segon  
La reglamentació de qualitat adoptada serà efectiva des de la publicació en el Diari Oficial de la Comunitat Valenciana.  
València, 3 de juliol de 2007  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Reglamentació de qualitat de la clòtxina  
Institut Valencià de Qualitat Agroalimentària  
En la present reglamentació s'establixen els criteris generals per a identificar la clòtxina que es poden distingir amb la marca de qualitat CV, i es descriu el conjunt de requisits i controls, la finalitat dels quals és aconseguir la diferenciació del producte davant del consumidor, tant per les seues especials característiques de qualitat com les seues condicions de producció i de condicionament. Per a esta finalitat es descriuen els següents requisits mínims:  
1) Definició del producte  
Mytilus galloprovincialis o clòtxina mediterrània, viu i sencer, cultivat en musclera al Mediterrani i destinat al consum immediat.  
2) Mètode de producció i elaboració  
Se seguiran les etapes següents:  
a) Llavor o criançó   
L'obtenció de llavor directament del medi natural per l'activitat de marisqueig, autoritzada per l'administració competent en la matèria o bé per la compra de la llavor al mariscador o viver autoritzat. En ambdós casos la llavor procedirà del Mediterrani.  
b) Sembra o encordat  
Fixació de la llavor per la tècnica d'emmallament en les cordes de les muscleres autoritzades, aprofitant la fixació natural del mol·lusc. La distribució de la llavor es realitzarà segons la seu grandària i d'acord amb la planificació de la producció de la musclera. Estes cordes inicialment se subjecten a la tangonada per tres punts fins que es considera finalitzada l'etapa d'adaptació de la llavor a la seua nova ubicació. Llavors es realitza la solta a pic, i queda la corda en posició vertical sostinguda només des d'un punt de la tangonada.  
c) Engreix  
Les muscleres autoritzades estaran situades en zones classificades com a tipus A o tipus B. Les comprovacions del desenrotllament adequat del mol·lusc es realitzaran periòdicament per mostratge de cordes i com a conseqüència es planifiquen les operacions de solellat i pessigat. El solellat és la pràctica per la qual la musclera, de manera natural, selecciona els organismes que conviuen amb la clòtxina durant el seu cultiu per a evitar la presència d'espècies indesitjables i perjudicials per al desenrotllament normal del mol·lusc.  
d) Pessigat  
Avançada l'etapa d'engreix les cordes de les muscleres s'alleugeriran d'individus amb la finalitat d'augmentar l'espai vital del mol·lusc i d'homogeneïtzar la collita futura. Els individus separats s'inclouen en altres cordes previstes en la planificació de producció de la musclera.  
e) Collita  
S'iniciarà quan els individus arriben les talles mínimes (almenys una grandària que requerisca igual o menys de 90 individus per a obtindre un quilogram) i, fins i tot, no han iniciat la seua fase reproductora, separant els individus comercialment adequats. La destinació de la recol·lecció és la instal·lació de depuració o la primera venda quan la depuració no és necessària. No es realitzarà reinstal·lació dels individus recol·lectats.  
f) Neteja o fregada  
En el mateix instant de la collita els individus separats de la corda es netejaran lleugerament, eliminant la matèria orgànica però mantenint les incrustacions típiques de la clòtxina (fideuet i queixal). No es realitzarà desbissatge.  
g) Envasament  
Les operacions d'envasament i d'identificació de cada envàs es realitzaran en la musclera. El producte comercialitzat emparat amb la marca de qualitat CV serà sempre envasat i precintat. Els formats d'envàs estaran establits i la informació de l'etiquetatge de cada envàs serà completa, d'acord amb la legislació vigent i a les condicions d'ús de la distinció CV.  
h) Depuració  
El transport fins a la depuradora es realitzarà de manera que es garantisca la viabilitat dels individus. La depuració es realitzarà en instal·lacions autoritzades i, durant el procés de depuració, l'envàs original del producte emparat es manté íntegre, precintat i sense pèrdua de la informació del marcatge. Finalitzat el tractament de depuració es complementa la identificació dels individus i la informació relativa al lot. El transport fins als centres d'expedició es realitzarà amb les mateixes garanties establides en el transport fins a la depuració.  
i) Distribució  
S'iniciarà des dels centres d'expedició autoritzats. La distribució es realitzarà de manera que es garantisca la viabilitat dels individus i es mantinguen íntegres els envasos i els seus precintes originals fins a la venda al consumidor final. En l'exposició i venda al client final el producte sempre anirà acompanyat de l'etiqueta original, que estarà situada en una zona visible junt a l'envàs fins a esgotar el seu contingut. Quan en l'exposició, el producte compartisca el mateix espai físic amb un producte no emparat, el responsable de la instal·lació mantindrà mesures eficaces que garantisquen la separació física i eviten la confusió del consumidor.  
3) Característiques del producte  
3.1. Els mol·luscos vius hauran de posseir les característiques visuals pròpies de la frescor i la viabilitat, amb adequada reacció a la percussió i amb contingut normal de líquid intervalvar. La superfície externa de l'individu estarà brillant i no deshidratada i estaran nets de matèria orgànica, normalment amb incrustacions de crustacis i bissus. La carn presentarà una coloració pàl·lida-ataronjada amb predomini blanquinós, amb una relació de grandària entre valves i carn normal. El producte tindrà olor fresc a mar, sabor delicat i característic. Sense sabors, olors o textures anormals.   
3.2. El producte es distribuirà en envasos de 10 quilograms. Es podran aprovar altres formats comercials per a les accions comercials que es plantegen. La grandària dels individus d'un mateix envàs és heterogènia.  
La informació de l'etiquetatge de cada envàs es mantindrà llegible i serà d'acord amb la legislació vigent i a les condicions d'ús de la distinció CV.   
3.3. Els paràmetres fisicoquímics hauran de complir les següents toleràncies (expressades en percentatge de pes):  
- Humitat: 83,0 - 87,0  
- Greix: 1,4 - 2,6  
- Proteïna: 8,5 - 12,0  
- Hidrats de carboni: 1,2 - 2,4  
No contindrà compostos tòxics o nocius, ni compostos que puguen alterar el sabor i l'aparença del producte.  
3.4. El producte complirà els següents requisits microbiològics:  
- Tindrà menys de 300 coliformes fecals o menys de 230 «E. Coli» per cada 100 grams de carn de mol·lusc i líquid intervalvar en una prova NMP.  
- Absència de salmonel·la en 25 grams de carn de mol·lusc.  
4) Característiques de les instal·lacions  
Les muscleres hauran d'estar autoritzades i complir els requisits establits per la legislació vigent. A més, quan la seua producció puga utilitzar la distinció CV hauran:  
- Estar inscrites en el registre específic d'usuaris de la marca de qualitat CV.  
- Facilitar les activitats de control per a garantir el bon ús de la distinció.  
- Acomodar les instal·lacions, processos o directrius quan les conseqüències de les activitats de control ho requerisquen.  
- Permetre la custòdia de la marca de qualitat.  
- Disposar d'utensilis i d'equips adequats per a un tractament cuidadós dels mol·luscos durant el cultiu i l'envasament.  
- Permetre la diferenciació del producte destinat a clòtxina CV en qualsevol etapa del cultiu i condicionament, quan coexistisca en la mateixa musclera amb producte no emparable.  
- Evitar activitats que suposen un risc sobre el medi ambient.  
Les instal·lacions de depuració, els centres d'expedició i els mitjans de transport emprats seran els autoritzats per l'administració competent.  
8) Requisits mínims de control  
Els operadors que facen ús de la marca de qualitat CV estaran inscrits en el Registre d'Usuaris de la Marca CV i vetlaran pel compliment de les exigències establides en els apartats anteriors.  
L'entitat autoritzada per l'administració competent en la matèria per a la gestió de la marca CV de la clòtxina planificarà les activitats de seguiment de l'ús de la marca pels inscrits en el registre, per a demostrar el seu bon ús i la seua eficàcia com a ferramenta de protecció de les produccions dels usuaris.  
Com a conseqüència del seguiment a l'usuari i a la resolució de les peticions d'inscripció, l'entitat gestora de la marca de qualitat autoritzada manté actualitzada la informació del registre, proposa millores en els mètodes i criteris d'aplicació en la gestió del registre i gestiona els requisits de la marca de qualitat.  
Per a les activitats d'avaluació de la conformitat previstes en el Programa de Seguiment de l'Usuari de la Marca, l'entitat gestora de la marca subcontracta els servicis d'organitzacions especialitzades i autoritzades per l'administració competent en la matèria.  
El control o seguiment de l'ús de la marca de qualitat es pot realitzar en qualsevol etapa de cultiu, condicionament o distribució de la clòtxina. Es podrà realitzar per mitjà de:  
- Auditoria del procés de cultiu i condicionament.  
- Mostratge i avaluació in situ de la presentació del producte.  
- Mostratge, condicionament de la mostra i avaluació amb determinacions analítiques en laboratori.  
Per a garantir l'eficàcia de les activitats de control i per a evidenciar la conformitat del producte emparat, el responsable de la musclera autoritzada a l'ús de la distinció CV mantindrà documentada i actualitzada:  
- La planificació de producció de la musclera: indicant el període de recol·lecció i l'objectiu en quantitat de criançó prevista, el període de sembra i la data quan té previst que la instal·lació estiga completa, la freqüència de la revisió sobre la producció, freqüència estimada de les activitats més significatives, com solellat i pessigat, i període previst de collita amb les quantitats objectiu.  
- L'adquisició de criançó, s'indicarà la data, l'origen, el mètode d'obtenció emprat i la quantitat.  
- Els lots de collita emparats: cada partida de collita es considera lot de collita i s'identificarà. Cada lot es descriu amb la data de collita, els quilos collits, amb l'estimació de la mitjana del lot de collita del nombre d'individus necessaris per a completar un quilogram, identificació del mitjà de transport utilitzat i la instal·lació de depuració de destinació. Quan no es realitze depuració indicarà el centre d'expedició de destinació.  
- Reclamacions i no-conformitats: el responsable de la instal·lació disposarà d'un format per al registre de les reclamacions dels clients, i un lloc per al seu arxiu. A més, quan es detecten desviacions, del procés o producte, als requisits ací establits, el responsable de la instal·lació iniciarà les accions correctives necessàries i les documentarà.   
El responsable de la instal·lació autoritzada en l'ús de la distinció realitzarà activitats de verificació del compliment dels requisits establits en este reglament i mantindrà els registres que d'estes es deriven. Els aspectes microbiològics del producte es verificaran anualment i els fisicoquímics cada dos anys, almenys.